Divina largitate sanccitum est ut de [re]bus transitoriis æterna valeat merces promereri. Igitur ego, in Dei nomine, Raculfus, pertimescens pondus peccatorum meorum, dono aliquid de rebus meis Deo et sanctis ejus apostolis Petro et Paulo, in monasterio Cluniensi, pro salute animæ meæ et patrum meorum et matrum mearum et omnium parentum meorum, vel omnium fidelium christianorum. Quæ res sitæ sunt in pago Matisconense, in agro Griviliaco, in villa Colonicas, in mansis, vineis, terris, silvis, omnia quæcumque in ipsa villa visus sum habere, cum servis his nominibus: Jocelmo, Arenberto, Ingilranno, cum uxoribus et infantibus eorum. Et in villa Boyaco mansos duos et quicquid in ipsa villa visus sum habere; et in villa Ayrodio, in loco qui dicitur A la Rocca, mansos cum vineis, et terris, et silvis, et servis Amalrico et Aribaldo cum uxoribus et infantibus eorum; et in villa Cassiniaco mansos cum vineis, terris, pratis, silvis, molendinis, aquis aquarumque decursibus, et servum unum, nomine Bertardum, cum uxore et infantibus eorum; et in Bussiaco villa mansos cum vineis, terris, pratis, silvis; et in villa Pontiaco mansos cum vineis, terris. Hæc omnia dono Deo et sanctis apostolis ejus in monasterio Cluniaco, pro remedio animæ meæ et omnium parentum meorum, vel omnium fidelium christianorum, ut faciant rectores ipsius æcclesiæ de his quicquid facere voluerint. Si quis vero, si ego, aut ullus de æredibus meis, aut ulla quælibet persona, contra hanc donationem aliquam calumpniam inferre temptaverit, primitus iram Dei omnipotentis incurrat atque offensam apostolorum et omnium sanctorum sentiat, parsque ejus fiat cum Juda, traditore Domini, et cum Datan et Abiron, quos terra vivos absorbuit et infernus deglutivit; a liminibus quoque æcclesiæ extraneus habeatur, et nisi a sua nequicia resipuerit, nomen ejus deleatur de libro vitæ, et ne presens tempus sine vindicta illi remaneat, insuper, cum cogente fiscali censura, auri libras L coactus exsolvat, et hæc donatio semper firma et stabilis permaneat, cum stipulatione subnixa. Actum Cluniaco monasterio publice. Signum Raculfi, qui hanc donationem fieri et firmare rogavit. S. Otardi. S. Teutgerii. S. Ildigarii. S. Duranni. S. Leoterii. S. Constantii. S. Dodonis. S. Leudbaldi levitæ. Data per manum Rodulfi, anno XV regnante Ludovico rege.